Ministeris del Govern de l'Estat
L'Estatut d'Autonomia de Catalunya, aprovat per la Llei orgànica 4/1979, de 18 de desembre, atribueix a la Generalitat de Catalunya, al seu article 9.6. la competència exclusiva en matèria d'arxius, biblioteques, museus i, hemeroteques i d'altres centres de dipòsit cultural que no siguin de titularitat estatal, i a l'article 11.7 l'execució de la legislació de l'Estat en matèria de museus, arxius i biblioteques de titularitat estatal, quan l'Estat no es reservi la seva execució.
Els reials decrets 2210/1979, de 7 de setembre, i 1010/1981, de 27 de febrer, van traspassar a la Generalitat de Catalunya les funcions, serveis i mitjans corresponents en matèria de cultura.
Cal ara efectuar una ampliació de mitjans en aquesta matèria.
La Comissió Mixta prevista a la disposició transitòria sisena de l'Estatut d'Autonomia de Catalunya, per tal de procedir a l'esmentada ampliació de mitjans traspassats, va adoptar l'acord corresponent en la sessió del Ple que va tenir lloc el dia 13 de setembre de 2004 i ara el Govern ha d'aprovar-lo mitjançant un reial decret.
D'acord amb el que disposa la disposició transitòria sisena de l'Estatut d'Autonomia de Catalunya, a proposta del Ministre d'Administracions Públiques i prèvia deliberació del Consell de Ministres en al seva reunió del dia 24 de setembre de 2004,
S'aprova l'Acord, adoptat el dia 13 de setembre de 2004 pel Ple de la Comissió Mixta prevista a la disposició transitòria sisena de l'Estatut d'Autonomia de Catalunya, sobre ampliació dels mitjans materials adscrits als serveis traspassats a la Generalitat de Catalunya pel reial decret 1010/1981, de 27 de febrer, en matèria de cultura, que es transcriu com a annex d'aquest reial decret.
Per tant, queden traspassats a la Generalitat de Catalunya els béns materials en els termes que resulten del propi acord.
L'ampliació de mitjans a què es refereix aquest reial decret serà efectiva a partir de la data assenyalada a l'acord de l'esmentada Comissió Mixta.
El present reial decret es publicarà simultàniament al Butlletí Oficial de l'Estat i al Diari Oficial de la Generalitat de Catalunya, i entrarà en vigor a partir de la data de seva publicació.
La senyora Pilar Andrés Vitoria i el senyor Jaume Vilalta i Vilella, secretaris de la Comissió Mixta de Transferències prevista a la disposició transitòria sisena de l'Estatut d'Autonomia de Catalunya,
Que al Ple de la Comissió Mixta de Transferències que va tenir lloc el dia 13 de setembre de 2004, es va adoptar un acord sobre ampliació de mitjans adscrits als servies traspassats a la Generalitat de Catalunya pel Reial decret 1010/1981, de 27 de setembre, en matèria de cultura, en els termes que s'expressen a continuació:
A) Normes constitucionals i estatutàries en què s'empara l'ampliació de mitjans traspassats.
La Constitució Espanyola, al seu article 149.1.28, reserva a l'Estat la competència exclusiva en matèria de defensa del patrimoni cultural.
Per altra banda, l'Estatut d'Autonomia de Catalunya, aprovat per la Llei Orgànica 4/1979, de 18 de desembre, al seu article 9.6. estableix la competència exclusiva de la Generalitat de Catalunya en matèria d'arxius, biblioteques, museus, hemeroteques i d'altres centres de dipòsit cultural que no siguin de titularitat estatal, i al seu article 11.7 la d'execució de la legislació de l'Estat en matèria de museus, arxius i biblioteques de titularitat estatal, quan la seva execució no se la reservi l'Estat.
Pels reials decrets 2210/1979, de 7 de setembre i 1010/1981, de 27 de febrer, es van traspassar a la Generalitat de Catalunya les funcions, serveis i mitjans corresponents en matèria de cultura.
Sobre la base d'aquestes previsions constitucionals i estatutàries cal ampliar el traspàs aprovat al seu moment, incrementant els mitjans traspassats en matèria de cultura a la Generalitat de Catalunya.
B) Béns, drets i obligacions que s'amplien.
Es traspassa la titularitat del fons documental del Servei de Recuperació del Patrimoni Artístic de la Generalitat de Catalunya contingut en un fitxer moble de fusta de 24 gavetes i dels documents solts i fragmentaris d'aquest Servei que figuren a les capses 127, 133, 135, 136, 137, 138 i 139 d'acord amb els Inventaris del Fons de la Delegació Provincial del Ministeri de Cultura a Barcelona, dipositats a l'Arxiu de la Corona d'Aragó.
El trasllat d'aquest fitxer i d'aquests documents des d'aquest arxiu a una altra institució arxivística de la Generalitat de Catalunya es realitzarà, d'acord amb el que estableix l'article vuitè del Reial Decret 1666/1980, de 31 de juliol, en el termini de 3 mesos a partir de la publicació del reial decret pel qual s'aprova aquest acord.
L'ampliació de mitjans objecte d'aquest acord tindrà efectivitat a partir del dia 1 d'octubre de 2004.
I perquè així consti, expedim el present certificat a Madrid el dia 13 de setembre de 2004.